**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Законa о потврђивању Споразумa о учешћу у Средњoевропском програму универзитетске размене („CEEPUS IV”), потписаног у Варшави, 20. септембра 2023. године, садржан је у члану 99. став 1. тачка 4. Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Након анализе досадашње сарадње, а у циљу успостављања и унапређивања сарадње у програму *CEEPUS*, разлог за закључивање предметног споразума садржан је у одлуци   
10. састанка Заједничке комисије министара просвете у оквиру *CEEPUS* програма, кад је, након презентовања писма о намерама Републике Србије и Црне Горе о приступању Споразуму за унапређење сарадње у области високог образовања, донета одлука да Република Србија и Црна Гора постану десета чланица *CEEPUS* програма почев од академске 2005/06. године. Народна скупштина Републике Србије је 21. априла 2017. године донела Закон о потврђивању Споразума о учешћу у Средњоевропском програму универзитетске размене („*CEEPUS* III”). Влада Републике Србије је својим Закључком 05 Број 680-02-2083/2016 од 3. марта 2016. године дала сагласност да Фондација Темпус врши улогу националне *CEEPUS* канцеларије на начин предвиђен Споразумом о учешћу у средњoевропском програму универзитетске размене (*CEEPUS* III). Полазећи од основних разлога којима се две стране руководе у жељи да успоставе и значајно унапреде сарадњу у области високог образовања, у духу унапређења узајамног разумевања и оснаживања билатералних односа, као и заједничке свести о значају унапређења што непосредније сарадње у области високог образовања, текст Споразума потврђује жељу двеју страна да ту сарадњу подржавају и развијају као питање од обостраног интереса. Четврти циклус *CEEPUS* програма („*CEEPUS IV*”) почиње 1. маја 2025. године а његово трајање је седам година. Претходни, *CEEPUS* *III*, циклус програма је трајао од 1. маја 2011. године до 30. априла 2018. године након чега је аутоматски обновљен за наредни период од седам година, у складу са чланом 10. тачка 3. Споразума о учешћу у Средњоевропском програму универзитетске размене („*CEEPUS* *III*”). Програм *CEEPUS* се у Републици Србији спроводи од 2005. године, а Министарство просвете је 11. августа 2015. године на Фондацију Темпус пренело обављање активности које се односе на делокруг рада националних *CEEPUS* канцеларија.

**III. СТВАРАЊЕ ФИНАНСИЈСКИХ ОБАВЕЗА ИЗВРШАВАЊЕМ СПОРАЗУМА**

Средства за реализацију овог споразума биће предвиђена у буџетском разделу Министарства просвете, а у складу са Законом о буџету Републике Србије за сваку појединачну годину спровођења програма током његовог трајања. Наведена средства ће се користити за исплате стипендија долазним студентима и боравка академског и неакадемског особља у складу са правилима Програма, покриће трошкова смештаја стипендиста у студентским домовима и покриће трошкова рада Националне *CEEPUS* канцеларије.

**IV. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШАВАЊЕ СПОРАЗУМА**

За извршавање овог споразума потребно је за 2024. годину 19.830.000 РСД, за 2025. и 2026. годину 9.915.000 РСД.